AlexejDobrolubov/national_council_slovak_2010 huggingface dataset:
19. schôdza NR SR - 13.deň - B. popoludni
Dátum: 2024-10-02
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

111. Ďakujem pekne. Pán poslanec, nie som si istý, či som tomu správne rozumel, tak sa opýtam, až môžem. Ten, kto má platiť za tovar, za službu 0,4 %, tak aby sa tomu vyhol, tak pôjde tou cestou, že bude to platiť kartou cez platobnú bránu, keď ju má ten prijímateľ zriadenú, lebo si ju zriadil. Ale prijímateľ bude to akceptovať, aby si udržal zákazníka aj za cenu, že 1,5 % z tých peňazí musí zaplatiť banke? No a teda keby som ja bol ten prijímateľ, ja by som uvažoval tak: tak mám dať 1,5 % banke, tak radšej dám 0,4 %, 0,5 % zľavu tomu, kto odoberá, aby som si ho udržal, aby mal na tú daň. A ušetril by som percento. A keď hovoríme o 0,4, že je ich tak strašne veľa a takto všetko zabíja, a tu jedno percento vyhodí prijímateľ šmahom ruky von z trucu, len aby som to nedal vláde, dám to bankám. Možno sa mýlim, len som sa vlastne tak zamýšľal, keď ste to, pozorne som sa snažil počúvať, hej, že naozaj to ten, bude ten prijímateľ taký ústretový, že dobre, ja verím tomu, že aby nestratil zákazníka, bol by ochotný obetovať tých 1,5 %. No ale má ľahšiu cestu, dať mu 0,4 zľavu a ten to má za tú istú cenu a on ušetrí 1,1 %. Ďakujem pekne.
19. schôdza NR SR - 13.deň - B. popoludni
Dátum: 2024-10-02
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

79. Ďakujem pekne, len veľmi krátko. Pán Hargaš, keď viete tak perfektne, jednoducho a bezbolestne šetriť, prečo ste tak nerobili, keď ste vládli, ale radšej ste zatínali sekeru a zdvihli zadlženosť o 23 mld. eur, čo je asi 50 % dlhu, ktorý činil v roku, v roku 2018, ´19? A na tie, na ten záver vášho vystúpenia. No každá vláda si tvorí vlastnú cestu a ide vlastnou cestou. My sme, z nutnosti tvoríme túto cestu, ktorú tvoríme, a vy ste si, keď ste vládli, tvorili tiež vlastnú a tá ma za následok tú konsolidáciu. Takže je to veľmi čudné, že všetci máte toľko receptov. Veľa vašich kolegov, kolegýň, poslancov nevládli. Jasné nemôžme im tento argument používať. Ale vy ste vládli. Boli ste súčinnosťou, v súčinnosti s vládou. Tak tie recepty ste mohli uvádzať do praxe vtedy. (Reakcia z pléna.) Ja viem. Za vás, neraz ste to spomenul, verím, čo hovoríte. Ďakujem pekne.
19. schôdza NR SR - 13.deň - A. dopoludnia
Dátum: 2024-10-02
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

4. Ďakujem pekne. Pani poslankyňa, veľa času ste sa venovali našej kampani a lžiam v kampani, tak to hovoríte teda vy, ktorá ste kandidovali na kandidátke najväčších marketérov a fabulátorov? To vy ste oklamali napríklad slovenských Rómov, namotali ste ich na 500 eur, pretože ste sa spoliehali, a vyšlo vám to, že vám nebudú rozumieť o podmienke, že sa musíte stať vládnou stranou. Využili ste ich jednoduchosť a podviedli ste ich. Žijem v lokalite, kde je silná rómska menšina. Volili tak ako nikdy predtým, ale určite sa dali podviesť len prvý, ale aj poslednýkrát. Niektorí chudáci si priamo vo volebnej miestnosti pýtali tých 500 eur a tvrdili, že Matovič im to sľúbil. Bolo nám v komisiách z toho smiešne, ale aj smutno. Preto mi pripadá veľmi úbohé, ale aj vrcholne nehanblivé, keď práve vy hovoríte o podvádzaní voličov v kampani. Spomenuli ste aj najhoršie opatrenia od čias Mečiara. Vás a vaše babráctvo už nedokáže predbehnúť vôbec nikto. Šialené zdražovanie energií za vašej vlády, to bolo bezprecedentné, elektrika v niektorých prípadoch vybehla aj o tisíc percent, ale bežne o 400 až 500 %, to jest štvor- až päťnásobne. Plyn o 70 až 100 %, benzín, nafta o 80 %, takých rekordérov ako vy už nebude. A vy ešte kritizujete, že sa nehanbíte! To je neuveriteľné, keď to ide práve z vašich úst! Ďakujem.
19. schôdza NR SR - 12.deň - B. popoludni
Dátum: 2024-10-01
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

106. Ďakujem pekne. No, pán kolega, pozrel som si do poznámok a nehovoril som, že zlacňujeme potraviny, ale opakujem znižujeme DPH. Nepopierateľným faktom je, že nárast všetkých nákladov na výrobu potravín nie je vyšší ako 5 % vplyvom tohto konsolidačného balíčka. To znamená, že vytvárame priestor, aby mohli obchodníci aj zlacnieť dotknuté potraviny. Ja rád počúvam vaše vystúpenia, lebo sú naozaj vtipné, majú šťavu, ale niekedy zavádzate hrubo, ťaháte to jedným smerom. Napríklad zabúdate, že v potravinách, v obchodoch, keď hovoríme o potravinách, je cirka len 50 % len našich výrobkov. Ostatné sú zahraničné výrobky, ktoré sa dovážajú a ich sa naša konsolidácia v podstate vôbec netýka. Povedali ste, že potraviny majú malý dopad, malú cenu v mesačných nákladoch, alebo tak nejako ste to povedal, že malý vplyv. Ale viete, pán Hlina, tak nejako ste to povedali, že potraviny sú nízka hodnota, takže darmo sme znížili DPH z 900 euro. To nie je 900-eurový tovar. Presne ste použil tú sumu. Ale nie každý na Slovensku zarába ako vy, hej? Ľudia, čo zarábajú 700, 600 euro čistého a tam je, tam sú potraviny gro všetkých nákladov. A tam sa vytvára priestor, aby život nezdražel týmto. Takže troška sa treba poobzerať z Bratislavy aj von po regiónoch. Ja vám vysvetlím, ako sa zarába v Rimavskej Sobote a z čoho musia ľudia žiť, by ste sa čudoval. Mohli by ste ich nazvať, že kúzelníci, že prežívajú. Ďakujem.
19. schôdza NR SR - 9.deň - A. dopoludnia
Dátum: 2024-09-25
Poslanec: Hazucha, Ivan (SMER - SD)
Druh vystúpenia: Vystúpenie v rozprave

6. Ďakujem pekne. Vážený pán predsedajúci, vážené panie poslankyne, vážení páni poslanci. Dovoľte mi ako určenému spravodajcovi Výboru Národnej rady Slovenskej republiky pre ľudské práva a národnostné menšiny uviesť správu výboru k návrhu na voľbu člena Správnej rady Ústavu pamäti národa, tlač 459. 20. septembra 2024 v súlade s ustanoveniami zákona č. 553/2002 Z. z. o sprístupnení dokumentov o činnosti bezpečnostných zložiek štátu z rokov 1939 až 1989 a o založení Ústavu pamäti národa a o doplnení niektorých zákonov v znení neskorších predpisov (zákona o pamäti národa) zaniká členstvo člena Správnej rady Ústavu pamäti národa Juraja Buzalku, zvoleného Národnou radou Slovenskej republiky. V zmysle § 12 ods. 2 citovaného zákona je ustanovené, že po zániku členstva člena správnej rady volí nového člena ten orgán, ktorý volil predchádzajúceho. Vzhľadom na vyššie uvedené skutočnosti Výbor Národnej rady Slovenskej republiky pre ľudské práva a národnostné menšiny predkladá návrh na voľbu člena Správnej rady Ústavu pamäti národa na šesťročné funkčné obdobie. Výbor na návrh predsedníčky výboru pani Lucie Plavákovej uznesením stanovil lehotu na podanie návrhov na kandidátov a kandidátky do 23. augusta 2024. Do tejto lehoty boli výboru podané nasledovné návrhy v abecednom poradí. Mgr. Jozef Dermek, PhD., Dr. Miroslav Kocúr, PhD., Prof. Dr. Martin Pekár, PhD. Do uvedenej lehoty bola podaná i ďalšia nominácia kandidátky, avšak navrhovateľka svoj návrh kandidátky listom z 9. septembra 2024 vzala späť. Výbor prerokoval návrhy na kandidátov na svojej 21. schôdzi dňa 10. septembra 2024 a svojím uznesením č. 34 konštatoval, že navrhnutí kandidáti spĺňajú podmienky podľa § 11 zákona o pamäti národa. Výbor Národnej rady Slovenskej republiky pre ľudské práva a národnostné menšiny odporúča Národnej rade Slovenskej republiky, aby 1. zvolila člena Správnej rady Ústavu pamäti národa z predložených návrhov a 2. uskutočnila opakovanú voľbu na ďalšej riadnej schôdzi Národnej rady Slovenskej republiky v prípade, že vo voľbe nebude zvolený člen Správnej rady Ústavu pamäti národa s tým, že do opakovanej voľby postupujú všetci nezvolení kandidáti. Prílohou správy je aj návrh na uznesenie Národnej rady Slovenskej republiky. Ďakujem pekne, pán predseda, otvorte, prosím, rozpravu.
20. schôdza NR SR - 1.deň - B. popoludní
Dátum: 2024-09-12
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

318. Ďakujem pekne. No mňa zaujalo tá štatistika, že na Slovensku je ohrozených chudobou 190-tisíc jednorodičovských rodín s 300-tisíc deťmi. Určite je to pravda, určite nesmierne smutná vec. Ale je to práve, myslím si, presadzovaním vašich liberálnych hodnôt a spôsobu života, nie konzervatívnych. A nerozumiem, že čo sa tým chcelo povedať. To teda štát má suplovať nezodpovednosť tých rodín a tých druhov a družiek a dovychovávať ich deti alebo teda čo? Niekedy boli klasické manželstvá, kde neboli jednorodičovské rodiny. Keď niekto si zvolí tento spôsob života, tak teda do toho partnerstva má vstúpiť štát? Ako naozaj som tomu nerozumel. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

188. Ďakuiem pekne, Zuzka, za tvoj príspevok. Bol opäť síce veľmi kritický, ale slušný, tak ako všetkých koaličných predrečníkov. Nemyslím si, že neboli slušné. Hovorím to preto, lebo je tu podsúvané, aj vaša reakcia tomu nasvedčuje, že sa uráža rodina pána Šimečku. Neuráža sa. Ani v jednom vystúpení som nepostrehol takýto úmysel alebo takýto prejav. Toto by mi fakt vadilo. Takže neuráža. Ďakujem ti aj za vysvetlenie, s akým apetítom túžia mimovládne organizácie po peniažkoch, ktoré poskytuje vláda. Veľmi zvláštne. Mimovládne organizácie, financované vládou, ktoré následne namiesto nejakej bohumilej činnosti robia politiku. Hovorím o tých, ktoré robia politiku, búria ľudí na námestiach a rôzne na sociálnych sieťach s cieľom meniť výsledky riadnych demokratických volieb. Mnohí to úplne otvorene priznali vrátane pána Šimečku, že sa nevzdá dovtedy, dovtedy. Kým nebudú Slovensku vládnuť ľudia práve z týchto mimovládok. Ale pozor! Polovičný výsledok už dosiahli. Sú v Národnej rade. Chvalabohu, ešte nevládnu. Ďakujem. (Potlesk v sále.)
20. schôdza NR SR - 1.deň - B. popoludní
Dátum: 2024-09-12
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

162. Ďakujem pekne. No pri všetkej úcte k veku aj šedinám pána Mikloška, ja by som nebol taký hrdý na podpredsedu Národnej rady za vznik Slovenskej republiky, za vznik ktorej pán Mikloško svojho času nehlasoval. Teda pre pána Mikloška je Slovenská republika nechcené dieťa a bolo by a je minimálne zvláštne, keby ho riadil, akože ho istým spôsobom Slovenskú republiku aj riadi. Ak si to nesprávne pamätám, tak sa ospravedlňujem, naozaj, ale pamätám si to takto. Pán Gröhling, vyzývate na ukončenie schôdze, ale nepostrehol som váš procedurálny návrh na ukončenie rozpravy, čo nemáte na to odvahu? Ešte jeden postreh z vášho vystúpenia, je pre mňa, jeden z dôvodov odvolania pána podpredsedu je istá dvojtvárnosť. Dvojtvárnosť v tom teda, že ako sa to hovorí, že vodu kážu a víno pije. Ten, kto kritizuje aj morálku koaličných poslancov alebo aj vlády, by mal byť morálne čistý a aby na to mal právo. A vidíme z toho, čo tu bolo povedané, že ťažko sa hľadá morálne čistý človek. A s tou kritikou, ktorá k tomuto vystúpeniu ani celkom nepatrila, ale so všetkým, s čím si vládna koalícia nevie poradiť, ste si ale nevedeli poradiť ani vy, pán Gröhling, a vaša strana, a preto ste dvakrát zbabelo ušli z vlády a teraz zbabelo ušiel z parlamentu aj váš bývalý predseda. Tak si vstupujte do svedomia sám sebe.
22. schôdza NR SR - 3.deň - B. popoludni
Dátum: 2024-10-24
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

65. Pani Luščíková, ďakujem za tú druhú časť, k tej prvej časti vám poviem toľko, že vlastne pán Ódor povedal to, čo som aj v minulosti povedal, pán Tóth, pardon. Ódorova vláda mala zostaviť aj nejaké východiská rozpočtu pre svoju nástupkyňu, ja som o tom stále presvedčený. Čo sa týka tých európskych pravidiel, viete čo, pred dvoma hodinami tu rečnil predseda vlády a hovoril, odpovedal na otázku pána Dostála o tom, o tých, o tej ceste do Číny a hovorí, že ako však my sme suverénny štát, ako na všetky štyri svetové strany tam sú príležitosti, odkiaľ môžu prísť prostriedky, ja som tu hovoril niečo o tých zahraničných investíciách, jednoducho uplácame si tie firmy a neviem, čo všetko sem ešte s tým nosíme, hej? Však uvidíme, však možno si donesieme aj čínsku políciu, ak pôjdeme, pôjdeme po vzore Maďarska. Takže, prosím vás pekne, aký sme to potom suverénny štát, keď sa musíme odvolávať na nejaké európske výdavkové limity, únijné. Však, vďakabohu, Maroš, že hovoríš, že áno, že, vďakabohu, že aspoň že máme tie európske výdavkové limity, európske pravidlá, tak by som povedal, európske pravidlá, fajn, ale tak buďme suverénni. Prečo my si tu, máme tu inštitúciu, ktorá tu na to je, ktorá to stráži, ktorá kvalifikovane vystupuje k týmto veciam, prečo si ju nevážime, máme ju potvrdenú ústavným zákonom a namiesto toho sa budeme dovolávať nejakých pravidiel z Bruselu. Opakujem, nič proti tomu, ale však keď máme možnosť, tak si to ušime, ušime na nás samých. Takže ja to vidím ako iba pragmatický útek, útek od nejakých tvrdších pravidiel utiekať sa k týmto európskym pravidlám.
22. schôdza NR SR - 1.deň - A. popoludni
Dátum: 2024-10-22
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

40. Ďakujem kolegom za pripomienky. Pani Vaľová má vlastne upozornila ešte na jednu vec, ktorú som tu nespomenul, áno, príplatky sa odvíjajú od minimálnej mzdy. A ak budete platiť, ak budete mať vysoko minimálnu mzdu a budete mať vysoké príplatky, tak to je ďalšia pasca. Jednoducho ľudia si povedia, oželiem svoje zdravie na určitý čas, oželiem pohodu vo svojej rodine a pôjdem pracovať do trojzmennej prevádzky, pretože sa to oplatí. Pretože mi zvýšili tie príplatky. Viete, to je strašná pasca, to sa dá vydržať určitý čas takto pracovať, ale poviem vám jeden príklad, že sú štáty, ktoré si to veľmi dobre chránia, napríklad my tu máme veľa kórejských investorov, aj ten posledný z Novák a neviem, či viete, v Južnej Kórei je zakázaná nočná práca, normálne ju majú zakázanú. A viete prečo? Lebo vedia, čo to robí s ľuďmi trojzmenná práca. A my si tu budujeme veselo ďalej trojzmenné prevádzky. Pamätám sa, keď Robert Fico bol, tuším, to bolo tiež niekde v Topoľčanoch, bol na nejakej nočnej zmene a hovoril, že ako súcití s týmito ľuďmi, ktorí pracujú v noci, ako im treba pomáhať. Na druhý deň, na druhý deň vláda schválila tri obrovské investičné stimuly, vo všetkých troch prípadoch trojzmenná práca. To znamená, to je to pokrytectvo, čo vlastne presne chceme. Chceme, aby ľudia zarobili, alebo chceme, aby sa tu uplatnili nejaké podmienky, ktoré tejto vláde vyhovujú? Skutočne nad tým sa treba hlboko zamyslieť, ale toto sa nedá urobiť bez toho, aby ste mali jasnú koncepciu a nejakú dlhodobú hospodársku politiku.
19. schôdza NR SR - 13.deň - B. popoludni
Dátum: 2024-10-02
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

54. Ďakujem za slovo. Kolega Stachura, poukázal si na príklade zdravotníctva, aká ťažká a nezmyselná bude táto daň z finančných transakcií pre tento rezort. Ja rozumiem jednému, ak prichádza vláda a minister financií s nejakým opatrením, dosť je ťažko, keď, ho uplatňovať, keď sa z neho budú krájať nejaké výnimky, ako aj v tomto prípade navrhuješ. Áno, ak sa má niečo prijať, tak nech platí plošne. Ale na druhej strane už sme počuli veľmi veľa okrem teba aj ďalších rečníkov, ktorí hovoria, že ako ťažko dopadne táto konsolidačná daň na iné sektory, ktoré si to absolútne nezaslúžia. Hovorili sme o treťom sektore, o práci dobročinných organizácií, ktoré zastupujú rolu štátu, takže tieto jednotlivé príklady a tvoj na záver len svedčia o tom, že táto daň nemá miesto v našom, v našom systéme. Hľadajme iné riešenia. My sme ich navrhovali. Navrhujeme riešenie na strane štátu a nie, nie vyberať poplatky ďalšie od ľudí, od firiem a napríklad aj od zdravotníkov. To je jeden postreh. Druhý je ten, ste si to určite všimli, keď v KDH hovoríme o platoch lekárov, sú skutočne, ako povedal kolega, sú primerané, primerané našej životnej úrovni, tak hovoríme aj o tom, že za tieto platy chceme, aby poskytovali primerané služby. A tak by to malo byť, to je tá efektívnosť. To znamená, ak títo pracovníci, ktorí majú v rukách životy nás všetkých ako pacientov, dostávajú dobré finančné ohodnotenie, potom je namieste, aby sme od nich žiadali, aby za to poskytovali aj primerané služby. A aby to tak bolo, toto musí sledovať vyslovene štát. A preto aj podporujem Petra Stachuru v jeho navrhovaných pozmeňovacích návrhoch.
19. schôdza NR SR - 10.deň - A. dopoludnia
Dátum: 2024-09-26
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

46. Budem reagovať na pána Ľuptáka a pána Jarjabka veľmi stručne. Áno, mali sme tu taký cyklus, ktorý desaťročia fungoval. Striedali sa v Európe ľavicové a pravicové vlády, týka sa to aj Českej republiky. Kým pravicové boli zodpovedné a pozerali na zdravé verejné financie, ľavicové skôr rozhadzovali. Na rozdiel od nedávnej minulosti tá situácia je dnes taká, že to už jednoducho takto nejde. Lebo ak začnete príliš rozhadzovať, tak potom vlastne vediete štát do bankrotu. Do takého stavu sme sa dostali na Slovensku. A preto som si dovolil zobrať príklad Českej republiky, je nám to mentálne veľmi blízke a jednoducho je to rozdiel, keď vidíme politické strany tam, ako sa správajú zodpovedne a keď sa pozrieme, ako nezodpovedne sa správajú u nás. Ďakujem.
19. schôdza NR SR - 6.deň - A. dopoludnia
Dátum: 2024-09-19
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

64. Ja budem tiež vyjadrovať na... na vystúpenie pána Danka. Musím sa priznať, že z tých mojich skúseností, čo vidím, že fondový systém nie je dobrý ako od podstaty, pretože fondový systém, to sú také, také zapuzdrené peniaze, ktoré majú, majú svoju kolonku a jednoducho tých, o tých fondoch sa potom rozhoduje, a to, čo hovorila kolegyňa Jaurová, o tých sa rozhoduje v podstate potom nejakým spôsobom, takže som za to skôr, čo som spomenul aj vo svojom vystúpení, aby tie peniaze išli po nejak, išli podľa nejakého modelu na tie organizácie cestovného ruchu v regiónoch. A ideálne by bolo, aby boli tieto peniaze nárokovateľné. To znamená, keď splním podmienku, tak tie peniaze dostanem. Teraz vôbec nehovorím o tom, však napokon to tak funguje aj dnes, pán minister to vie, funguje to tak aj dnes, že keď sa vyzbierajú v tých regiónoch na nejaké projekty, tak ministerstvo doplní tieto peniaze z vlastných prostriedkov. Ja nie som proti tomu, aby išli peniaze na túto oblasť, skutočne aj v tom, ako sledujeme teraz tie avizované opatrenia na konsolidovanie verejných financií, absolútne tam chýba, aby sme nejakým spôsobom rozbehli ekonomiku. Skôr tam vidím reštrikčné opatrenia a cestovný ruch by mohol byť tou oblasťou, to dávam pánovi ministrovi za pravdu, cestovný ruch by mohol byť tou oblasťou, že aby nám tú ekonomiku trošku rozbehol, rozbehol nám regióny, zamestnanosť regiónov, aby nám ľudia nependlovali krížom cez republiku za prácou alebo do zahraničia. Ale opakujem, nie som si istý, či ten fondový systém je práve to najlepšie.
19. schôdza NR SR - 6.deň - A. dopoludnia
Dátum: 2024-09-19
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

32. Kolegovia, ďakujem za vaše vyjadrenia. Čo sa týka pána Janckulíka, tak áno, on to krásne opísal, však prečo nie. Na to, na to má fungovať ten centralizovaný orgán, aby, ja som to povedal vo svojom vystúpení, ktorý by, má, má byť, má byť pomocou pre tie, pre tie regióny, ale nemá byť ten, čo sedí na peniazoch, a jednoducho administratívne, a veľmi mierne hovorím, administratívne rozhoduje o tých peniazoch. Kolegyňa poslankyňa, áno, oblastné organizácie cestovného ruchu majú veľký význam, však som to povedal vo svojom vystúpení. A vy ste spomenuli aj MAS-ky. Skutočne ony tiež majú svoje miesto, ja mám informácie, že MAS-ky sú vo veľmi žalostnom stave, sú to inštitúcie, ktoré fungujú v regiónoch, teda by mali fungovať, a sú vzácne tým, že sú tam do veľkej miery zastúpené samosprávy a sú tam zastúpení, a najmä, čo je dôležité, odborníci, ktorí, ktorí sú v tých regiónoch, ktorých tam potrebujeme nechať, aby tam ostali, aby nám neutekali do Bratislavy alebo ešte až za hranicu, hej, takže tie sú veľmi dôležité. Ja len k tomu poviem toľko, keď ste to spomenuli, že podľa mojich informácií je ohrozené fungovanie týchto akčných skupín v tomto programovom období, a už sa otvára, samozrejme, ďalšie programové obdobie a tento štát, táto vláda nevie, nemá predstavu, akým spôsobom bude tieto inštitúcie financovať z eurofondov, akým spôsobom. Zatiaľ to je, zatiaľ to je veľmi rozhárané, nie je žiadna koncepcia a my si vlastne týmto krokom, že, že necháme ich pomaličky umrieť, tieto akčné skupiny, v podstate zväzujeme ruky a vlastne tlmíme, tlmíme aj rozvoj cestovného ruchu v regiónoch.
19. schôdza NR SR - 3.deň - A. dopoludnia
Dátum: 2024-09-13
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

164. Vážená pani poslankyňa, vyjadrím sa ja k tomu, čo ste povedali. Toto je klasický príklad, kde treba veľmi citlivo vážiť záujmy súkromného majiteľa a všeobecný záujem štátu. Je to, fakt to je vždy veľmi ťažká vec. A poviem k tomu ešte ďalšiu, ďalšiu vec, že vždy sú dôležité, samozrejme, jasné, jednoznačné pravidlá. Ale to je stále málo, veľmi dôležité je aj ich vymáhateľnosť. Ja sám som mimoriadne znepokojený, ja mám rád prírodu takisto, keď vidím ako sa, kto sa všetko pohybuje v tých našich lesoch, a keď ma ide prejsť bicykel na chodníku, ktorý preňho, ktorý mu vôbec nepatrí, tomu cyklistovi, a keď ešte keď sa ohradím, tak ide ma zmlátiť, hej? Tej agresivity je obrovské množstvo v našej prírode, vlastne takisto ako v celej spoločnosti, ale človek by čakal, že ľudia si idú oddýchnuť do prírody a tá agresivita tam kvitne šialeným spôsobom. Preto, ak majú byť jasné pravidlá, ten zákon musí byť taký, aby bol vymáhateľný. To znamená, ak je ochrana záujmov v prírode nedostatočne vymáhaná, tak treba to jednoznačne zmeniť. S tým, v tom s vami úplne súhlasím. Tiež som proti tomu, aby tento zákon umožňoval vjazd tých spomínaných štvorkoliek a motoriek a tak ďalej do prírody. Preto ak tento zákon smeruje k tomu, že to bude voľnejšie, tak jednoznačne ako to treba, to treba zatrhnúť, to ako nie je riešenie. Vy ste spomínali, že sú tam niektoré nejasnosti, napríklad keď niekto dostane prístup, povolenie prístupu na svoj pozemok, tak musí prejsť cez iné pozemky. Áno, je to vážna vec, preto hovorím aj, nevyznám sa veľmi v tomto zákone, priznám sa, ja len principiálne sa k tomu vyjadrujem. Zákon by mal byť napísaný úplne jasne, jednoznačne a opakujem, mal by byť vymáhateľný. A takto treba aj pristupovať k navrhova... (Prerušenie vystúpenia časomerom.)
22. schôdza NR SR - 6.deň - A. dopoludnia
Dátum: 2024-10-29
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

46. Niekedy si tak pripadám, že naozaj je to taká že márnosť nad márnosť, všetko je márnosť, že človek sa snaží, snažil som sa niečo popísať a urobiť nejakú analýzu, dokonca aj návrh nejakých riešení a bum, dostal som to sprava, že na vine je, na vine je... stredoveká Európska únia (povedané so smiechom). No viete, to je tak, najväčší žijúci filozof súčasnosti povedal, všetky tvoje plány, aj dobre mienené, vie zmeniť jedna dobre mierená medzi oči. Hej, to je naozaj, že vy sa môžte tak natrápiť, koľko sa natrápite, a potom vám to niekto takto všetko vysvetlí. Takže niekedy mám ten pocit márnosti, ale nedalo mi, povedal som to, snažil som sa hovoriť o tom, že problémom je, že v slovenskom poľnohospodárstve bola, je a zdá sa, že ešte aj bude mafia, len sa popreobliekala. Problémom je, že ste ju tam pustili, to, že ste sa s ňou fotili, to, že ste nechali proste tie polia a to, že ste jej dovolili vytĺcť kravy, hej. To sú všetko dôležité veci, ktoré bolo treba pomenovať, a dôsledkom toho je, že teraz naši ľudia platia najviac za maslo. Za maslo platia najviac preto, lebo nemáme kravy. Keď nemáme kravy, nemáme mlieko, keď nemáme mlieko, nemáme smotanu, keď nemáme smotanu, nemáme maslo. Snažím sa to tak, by som povedal, že relatívne jednoducho povedať, aby sa to dalo pochopiť. Áno, potom sa stávate obeťou, keď nemáte surovinu, a to sa nám presne stáva. A takéto, takéto fasády, takéto potemkiny, takéto čarabary, hej, že vo forme porovnávačov, ktoré budú o pol roka, ak budú, a ešte nevieme, ako budú a čo to bude, len už vieme, že to bude niečo stáť, naozaj toto nevyriešia. Ďakujem.